Tso ɔ nɛ haa nɔ leɔ kpakpa kɛ yayami ɔ, koo ye jamɛ a tso ɔ yiblii.—1 Mose 2:17.
Mwɔnɛ ɔ, ke nihi kane mlaa nɛ Yehowa wo Adam ɔ, a kpɛti nihi fuu deɔ ke Yehowa ha we Adam he blɔ nɛ e pee nɔ́ nɛ lɛ nitsɛ e suɔ. Se a li kaa slɔɔto ngɛ he blɔ nɛ waa kɛ hlaa nɔ́ nɛ wa suɔ kɛ he blɔ nɛ a kɛ tsɔɔ nɔ́ nɛ da kɛ nɔ́ nɛ dɛ ɔ a kpɛti. Adam kɛ Hawa ná he blɔ nɛ a kɛ maa hla kaa a maa bu Mawu tue aloo a be lɛ tue bue. Se Yehowa pɛ lɛ ngɛ he blɔ kaa e maa tsɔɔ nɔ́ nɛ hi kɛ nɔ́ nɛ hí. ‘Kpakpa kɛ yayami lemi tso’ ɔ ma anɔkuale munyu nɛ ɔ nɔ mi kɛ ha Adam kɛ Hawa. (1 Mose 2:9) Tso ɔ nɛ Yehowa wo Adam kɛ Hawa mlaa kaa a ko ye ɔ tsɔɔ mɛ kaa ja a bu lɛ tue loko a ma ná he yemi nitsɛnitsɛ. Se aywilɛho sane ji kaa Adam kɛ Hawa gbo Mawu tue. Anɛ Satan tue nɛ Adam kɛ Hawa bu ɔ ha nɛ a ná he yemi pe sa a lo? Dɛbi. Akɛnɛ a suɔ kaa a maa mwɔ yi mi kpɔ ha mɛ nitsɛmɛ a he he je ɔ, he yemi nitsɛnitsɛ nɛ Mawu ha mɛ ɔ bɔ mɛ. w18.04 5-6 ¶9-12
Benɛ a kɛ haomihi ngɛ kpee ɔ, lɛ hu e hao.—Yes. 63:9, NW.
Tsa pi he numi kɛkɛ nɛ Yehowa náa kɛ haa e sɔmɔli nɛ a ngɛ nɔ́ nae ɔ. Mohu ɔ, e peeɔ nɔ́ ko kɛ yeɔ bua mɛ. Kaa nɔ hyɛmi nɔ́ ɔ, benɛ Israel bi ɔmɛ ngɛ nyɔguɛ tso mi ngɛ Egipt nɛ a ngɛ nɔ́ nae ɔ, Yehowa nu he ha mɛ, nɛ e kpɔ̃ mɛ. Yehowa de Mose ke: “Amanehlu nɛ ye ma a ngɛ nae ngɛ Egipt ɔ, i na; nɛ ya nɛ a ngɛ foe kɛ ngɛ balɔ tsɛe ɔ hu i nu. Niinɛ, i le a nɔ́ nami ɔ tsuo. Lɔ ɔ he ɔ, i kple si kɛ ba, konɛ ma ba kpɔ̃ mɛ kɛ je Egipt bi ɔmɛ a dɛ mi.” (2 Mose 3:7, 8) Akɛnɛ Yehowa mi mi sãa lɛ ngɛ e we bi ɔmɛ a he he je ɔ, e kpɔ̃ mɛ kɛ je nyɔguɛ yemi mi. Jeha lafa komɛ a se benɛ Israel bi ɔmɛ ngɛ Si Womi Zugba a nɔ ɔ, he nyɛli te si kɛ wo mɛ. Enɛ ɔ he ɔ, “kɛmɛmi nɛ a hii kɛmɛe ngɛ a yi mi wali, kɛ ni nɛmɛ nɛ haoɔ mɛ ɔ a dɛ mi ɔ [pee Yehowa] mɔbɔ.” Si kake ekohu ɔ, mi mi sami ha nɛ Yehowa ye bua e we bi ɔmɛ. E hla manyadali, nɛ e ha nɛ a kpɔ̃ Israel bi ɔmɛ kɛ je a he nyɛli ɔmɛ a dɛ mi.—Many. 2:16, 18. w19.03 15 ¶4-5
Anɛ binyɛ hɛ maa je lɛ nitsɛ e bi nɛ ngɛ nyɔ nya nɔ lo? Anɛ e be suɔmi kpo jee kɛ tsɔɔ e bi ɔ lo? Ke binyɛ hɛ maa je e bi nɔ po, imi lɛɛ ye hɛ be o nɔ jee kɔkɔɔkɔ.—Yes. 49:15.
Kekleekle kita kɛ kita enyɔne ɔ tsɔɔ kaa e sa nɛ Israel bi ɔmɛ nɛ a ja Yehowa pɛ, nɛ e bɔ mɛ kɔkɔ ngɛ amaga jami he. (2 Mose 20:3-6) Tsa pi Yehowa nɛ ma ná mlaa nɛ ɔmɛ a he se. Mohu ɔ, e we bi ɔmɛ nɛ a ma ná he se. Se benɛ a ya ja amagahi ɔ, a na nɔ́. Se ke Israel bi ɔmɛ bu lɛ tue, nɛ a kɛ a sibi hi si saminya a, e jɔɔ mɛ. (1 Ma. 10:4-9) Ke nihi nɛ a deɔ ke a ngɛ Mawu jae ɔ kua e mlaa amɛ, nɛ a ngɛ e we bi yi mi wae ɔ, wa be nyɛe ma pia Yehowa. Se kɛ̃ ɔ, Yehowa suɔ wɔ, nɛ ke nihi ngɛ wɔ yi mi wae ɔ, e le. Ke wa ngɛ nɔ́ náe ɔ, e mi mi sãa lɛ pe bɔ nɛ binyɛ mi mi sãa lɛ ngɛ e bi he ɔ po. Ke nihi ngɛ wɔ yi mi wae ɔ, eko ɔ, Yehowa kɛ e he be sane ɔ mi woe nɔuu, se ngɛ be nɛ sa mi ɔ, e maa gbla yayami peeli nɛ a waa nihi yi mi nɛ a tsakee we ɔ a tue. w19.02 22 ¶13-15